พม่าควงญี่ปุ่นเริ่ม‘ถิละวา’ก่อสร้างปีหน้า
พม่าจับมือญี่ปุ่นประกาศเริ่มการก่อสร้างเขตอุตสาห กรรมถิละวา เชื่อส่งเสริมพม่าก้าวทันเพื่อนบ้าน
22 ธ.ค. 2555

พม่าจับมือญี่ปุ่นประกาศเริ่มการก่อสร้างเขตอุตสาหกรรมถิละวา เชื่อส่งเสริมพม่าก้าวทันเพื่อนบ้าน 
เอเอฟพีรายงานว่า พม่าและญี่ปุ่นตกลงที่จะเริ่มดำเนินการก่อสร้างเขตอุตสาหกรรมถิละวาแล้วในปีหน้า โดยโครงการถิละวาซึ่งตั้งอยู่ใกล้กับนครย่างกุ้ง จะประกอบไปด้วยท่าเรือ สวนอุตสาหกรรม และสาธารณูปโภคอื่นๆ ที่เกี่ยวข้อง ภายในพื้นที่ขนาด 1.51 หมื่นไร่ ซึ่งดำเนินการก่อสร้างโดยหลายบริษัท อาทิ มิตซูบิชิ ซูมิโตโม และมารุเบนิ
“งานนี้ไม่ใช่เรื่องง่าย แต่เราก็จะไม่ให้มีข้อผิดพลาดเกิดขึ้น ทั้งสองประเทศต่างก็มีเป้าหมายเดียวกันที่จะตั้งกิจการค้าร่วมขึ้นในปีหน้า และจะเริ่มดำเนินการได้ในปี 2558” โนบุฮิโกะ ซาซากิ รัฐมนตรีช่วยกระทรวงอุตสาหกรรม การค้า และเศรษฐกิจญี่ปุ่น กล่าวภายหลังลงนามบันทึกความเข้าใจกับผู้แทนของพม่า ในนครย่างกุ้ง
ทางด้าน เซตอ่อง รัฐมนตรีช่วยกระทรวงพัฒนาเศรษฐกิจและการวางแผนแห่งชาติ กล่าวว่า เขตอุตสาหกรรมถิละวาจะช่วยให้พม่าก้าวทันบรรดาประเทศเพื่อนบ้านที่มั่งคั่ง โดยจะมีการจ้างงานมหาศาลเกิดขึ้น และญี่ปุ่นยังได้ให้คำมั่นที่จะอัดฉีดเงินลงทุนและเทคโนโลยีที่เป็นมิตรต่อสิ่งแวดล้อม เพื่อให้โครงการอุตสาหกรรมดังกล่าวประสบความสำเร็จด้วยดี
ความคืบหน้าของเขตอุตสาหกรรมถิละวา มีขึ้นในขณะที่พม่ากำลังพยายามเดินหน้าโครงการท่าเรือน้ำลึกทวายขึ้นอีกครั้ง หลังจากที่ชะงักงันไป โดยคาดหวังว่าญี่ปุ่นจะเข้ามาร่วมลงทุนด้วย